**2. ข้อจำกัดการโอนหลักทรัพย์ที่เสนอขาย**

หุ้นสามัญของบริษัทฯ โอนกันได้อย่างเสรีโดยไม่มีข้อจำกัด เว้นแต่การโอนหุ้นนั้นเป็นเหตุให้ผู้ถือหุ้นที่มีสัญชาติต่างด้าวถือหุ้นในบริษัทฯ เกินกว่าร้อยละ 49 ของจำนวนหุ้นที่จำหน่ายได้ทั้งหมด อย่างไรก็ดี การโอนหุ้นสามัญของบริษัทฯ จะสมบูรณ์เมื่อผู้โอนได้สลักหลังใบหุ้น โดยระบุชื่อผู้รับโอน และลงลายมือชื่อของผู้โอนกับผู้รับโอน และส่งมอบใบหุ้นให้แก่ผู้รับโอน การโอนหุ้นสามัญจะใช้ยันกับบริษัทฯ ได้ต่อเมื่อบริษัทฯ ได้รับคำร้องขอให้ลงทะเบียนการโอนหุ้นสามัญแล้ว แต่จะใช้ยืนยันบุคคลภายนอกได้เมื่อบริษัทฯ ได้ลงทะเบียนการโอนหุ้นสามัญในสมุดทะเบียนการโอนหุ้นแล้ว โดยบริษัทฯ จะลงทะเบียนการโอนหุ้นภายใน 14 วัน นับแต่วันได้รับการร้องขอนั้น หรือหากบริษัทฯ เห็นว่าการโอนหุ้นนั้นไม่ถูกต้องสมบูรณ์ บริษัทฯ จะแจ้งแก่ผู้ยื่นคำร้องขอภายใน 7 วัน นับแต่วันได้รับการร้องขอนั้น ทั้งนี้ หากหุ้นของบริษัทฯ ได้รับการจดทะเบียนเป็นหลักทรัพย์จดทะเบียนในตลาดหลักทรัพย์แห่งประเทศไทยแล้วให้การโอนหุ้นเป็นไปตามกฎข้อบังคับของตลาดหลักทรัพย์แห่งประเทศไทย และพระราชบัญญัติหลักทรัพย์และตลาดหลักทรัพย์ฯ พ.ศ. 2535 (รวมถึงที่มีการแก้ไขเพิ่มเติม)